ΜΟΝΙΜΟΠΟΙΗΣΗ 29 ΕΡΓΑΖΟΜΕΝΩΝ ΣΤΟ ΔΗΜΟ ΗΛΙΟΥΠΟΛΗΣ! ΉΡΘΕ Η ΣΗΜΑΝΤΙΚΗ ΔΙΚΑΙΩΣΗ ΜΕ ΤΗΝ ΣΤΗΡΙΞΗ ΤΗΣ ΣΗΜΕΡΙΝΗΣ ΔΗΜΟΤΙΚΗΣ ΑΡΧΗΣ 

Στάθης Ψυρρόπουλος: «Για εμάς, η στήριξη των εργαζομένων είναι ζήτημα ευθύνης, συνέπειας και κοινωνικής δικαιοσύνης χωρίς παρενθέσεις και δικαιολογίες».

Μια σημαντική εξέλιξη για 29 εργαζομένους του Δήμου Ηλιούπολης σηματοδοτεί η διαδικασία αναγνώρισης και κατοχύρωσης των εργασιακών τους σχέσεων ως Ιδιωτικού Δικαίου Αορίστου Χρόνου.

Πρόκειται για εργαζομένους που προσφέρουν τις υπηρεσίες τους σε κρίσιμους τομείς της καθημερινής λειτουργίας της πόλης, κυρίως στην καθαριότητα, αλλά και σε άλλες σημαντικές δημοτικές υπηρεσίες.

Η εξέλιξη αυτή αποτελεί αποτέλεσμα μιας συνειδητής πολιτικής επιλογής της σημερινής Δημοτικής Αρχής απέναντι σε προσχηματικές δηλώσεις της αντιπολίτευσης που δεν  κράτησε μία ξεκάθαρη άνευ όρων στάση υπέρ των εργαζομένων.

Η Δημοτική Αρχή επέλεξε να παραιτηθεί από την υποχρεωτική έφεση που είχε ασκηθεί κατά της δικαστικής απόφασης, η οποία αναγνώριζε την εργασιακή σχέση αορίστου χρόνου των εργαζομένων.

Αξίζει να σημειωθεί ότι η συγκεκριμένη πρόταση για την παραίτηση από το ασκηθέν ένδικο μέσο της έφεσης δεν είχε στηριχθεί εξ αρχής από την αντιπολίτευση, με εξαίρεση την Λαϊκή Συσπείρωση. Μάλιστα, η αντιπολίτευση έκανε λόγο για «φιάσκο», θέτοντας με μία στάση εμπαιγμού της σε επισφάλεια το σύνολο των εργαζομένων που βρίσκονταν σε μία αβέβαιη κατάσταση ως προς την εργασιακή τους εξασφάλιση.

Ωστόσο, αποδείχθηκε συντονισμένα και στην πράξη ότι η προτεινόμενη οδός από την σημερινή Δημοτική Αρχή  αποτελούσε τη μόνη ασφαλή και νομικά ορθή διαδικασία για τη διασφάλιση των δικαιωμάτων των εργαζομένων και εν τέλει της μονιμοποίησης τους μετά από πολλά χρόνια εργασιακής ανασφάλειας.

Η αποφασιστική επιλογή αυτή συνέβαλε καθοριστικά στο να καταστεί με ασφάλεια αμετάκλητη η δικαστική απόφαση, ανοίγοντας τον δρόμο για την οριστική υπηρεσιακή τοποθέτηση των 29 εργαζομένων.

Την Πέμπτη 29 Οκτωβρίου 2026, με την εισήγηση για τη σύσταση 29 προσωποπαγών θέσεων Ιδιωτικού Δικαίου Αορίστου Χρόνου, ο Δήμος Ηλιούπολης προχωρά στο καθοριστικό βήμα της μονιμοποίησης. 

Για την σημερινή Δημοτική Αρχή οι άνθρωποι που εργάζονται καθημερινά για την καθαριότητα, την εύρυθμη λειτουργία των υπηρεσιών και την εξυπηρέτηση των πολιτών δικαιούνται να εργάζονται με ασφάλεια, αξιοπρέπεια και προοπτική.

Ο Δήμαρχος Ηλιούπολης Στάθης Ψυρρόπουλος δήλωσε: «από την πρώτη στιγμή πιστέψαμε ότι οι εργαζόμενοι που προσφέρουν καθημερινά στην πόλη μας δεν πρέπει να ζουν σε καθεστώς παρατεταμένης εργασιακής αβεβαιότητας. Η παραίτηση του Δήμου από την έφεση ήταν μια συνειδητή πολιτική επιλογή, με επίκεντρο τον άνθρωπο και το δικαίωμα στη σταθερή εργασία. Δεν μπορούμε να ζητάμε από τους εργαζομένους να φροντίζουν καθημερινά την πόλη μας και την ίδια στιγμή να αδιαφορούμε για το δικό τους εργασιακό μέλλον. Οι 29 αυτοί άνθρωποι είναι συμπολίτες μας, εργαζόμενοι με οικογένειες, υποχρεώσεις και δικαίωμα να σχεδιάζουν τη ζωή τους με ασφάλεια. Για εμάς, η στήριξη των εργαζομένων είναι ζήτημα ευθύνης, συνέπειας και κοινωνικής δικαιοσύνης.

Συνεχίζουμε να εργαζόμαστε για έναν Δήμο που σέβεται τους ανθρώπους του, αναγνωρίζει την προσφορά τους και αποδεικνύει στην πράξη ότι η Τοπική Αυτοδιοίκηση μπορεί και πρέπει να βρίσκεται στο πλευρό της εργασίας».

Η σημερινή Δημοτική Αρχή Ηλιούπολης συνεχίζει με συνέπεια να υπερασπίζεται τη σταθερή εργασία, την κοινωνική δικαιοσύνη και την ενίσχυση των δημοτικών υπηρεσιών, με επίκεντρο πάντα τον άνθρωπο.



